Atkvæði verða greidd í dag á allsherjarþingi Sameinuðu þjóðanna um hvort Rússar verði reknir úr mannréttindaráðinu vegna mannréttindabrota í Úkraínu. Tveir þriðjuhlutar aðildarþjóðanna verða að samþykkja brottreksturinn til að tillaga um hann öðlist gildi.
Allsherjarþing Sameinuðu þjóðanna greiðir atkvæði í dag um tillögu Bandaríkjastjórnar um að reka Rússland úr mannréttindaráðinu vegna mannréttindabrota í Úkraínu. Rússar vara aðildarþjóðirnar við því að samþykkja tillöguna. Tilmæli til íbúa í austurhluta Úkraínu um að forða sér vegna yfirvofandi hernaðaraðgerða Rússa voru ítrekuð í dag.
Sendiherra Bandaríkjanna hjá Sameinuðu þjóðunum lagði til á mánudag að Rússum yrði vísað úr mannréttindaráðinu eftir að Úkraínumenn sökuðu rússneska hermenn um að hafa framið fjöldamorð í bænum Bucha meðan þeir höfðu hann á valdi sínu. Fullyrt hefur verið að Rússar hafi framið stríðsglæpi í bænum þegar hundruð almennra borgara voru skotin til bana. Stjórnvöld í Kreml bera af sér sakir og segja Úkraínumenn hafa sviðsett voðaverkin.
Fulltrúar 193 aðildarríkja Sameinuðu þjóðanna greiða atkvæði í dag um tillögu Bandaríkjastjórnar. Tveir þriðjuhlutar þurfa að samþykkja hana svo hún öðlist gildi. Rússar segja að litið verði á það sem tákn um óvináttu þeirra þjóða sem samþykkja tillöguna eða sitja hjá. Utanríkisráðherrar G7-landanna svonefndu samþykktu í dag að mæla með því að Rússar verði reknir úr ráðinu.
Sergiy Gaiday, hérðasstjóri í Lugansk, í austurhluta Úkraínu, ítrekaði í dag tilmæli til íbúanna að leggja á flótta undan yfirvofandi stórsókn rússneska hersins í landshlutanum. Hann setti myndskeið á Telegram samskiptavefinn um að hver væri að verða síðastur að forða sér. Búast mætti við árásum á hvern einasta bæ og þorp í héraðinu. Þær væru þegar hafnar og ættu eftir að harðna til muna á næstu dögum.

Atkvæði verða greidd í dag á allsherjarþingi Sameinuðu þjóðanna um hvort Rússar verði reknir úr mannréttindaráðinu vegna mannréttindabrota í Úkraínu. Tveir þriðjuhlutar aðildarþjóðanna verða að samþykkja brottreksturinn til að tillaga um hann öðlist gildi. 